อิรักรอด! “ทรัมป์” สั่งแบนมุสลิมใหม่เหลือ 6 ปท.
“โดนัลด์ ทรัมป์” ออกคำสั่งแบนมุสลิมห้ามเข้าสหรัฐฯ ฉบับใหม่ ลดเหลือ 6 ประเทศจากเดิม 7 ประเทศ โดยตัดประเทศอิรักออก มีผลบังคับใช้ 16 มี.ค.60
7 มี.ค. 2560

ผู้สื่อข่าวรายงานว่า วานนี้ (6 มี.ค.) นายโดนัลด์ ทรัมป์ ประธานาธิบดีสหรัฐอเมริกา ได้ลงนามในคำสั่งพิเศษด้านคนเข้าเมืองฉบับแก้ไขเกี่ยวกับการห้ามพลเมืองจาก 6 ชาติมุสลิม อิหร่าน, ลิเบีย, โซมาเลีย, ซูดาน, ซีเรีย และเยเมน เข้าสหรัฐฯ อย่างไรก็ตามคำสั่งนี้ได้ยกเว้นชาวอิรักและพลเมืองผู้มีถิ่นที่อยู่ถาวรชอบด้วยกฎหมายและผู้ถือครองวีซ่าอย่างถูกต้อง และจะมีผลบังคับใช้ในวันที่ 16 มีนาคม
โดยการนับรวมอิรักเข้าไปในคำสั่งแบนมีความเสี่ยงกับการร่วมมือกันระหว่างแบกแดดกับวอชิงตันในการต่อสู้กับกลุ่มรัฐอิสลาม (ไอเอส) ซึ่งขณะที่กำลังร่วมกันสู้รบในภาคเหนือของอิรักเพื่อพยายามยึดเมืองโมซุลคืนมาจากพวกญิฮาด ทั้งนี้ในเบื้องต้นมีผู้ถูกกระทรวงการต่างประเทศสหรัฐฯ ยกเลิกวีซ่ากว่า 60,000 ราย และมีรายงานว่าประชาชนหลายร้อยคนถูกกักตัวตามสนามบินต่างๆ ของสหรัฐฯ
อนึ่งก่อนหน้านี้ประธานาธิบดีสหรัฐได้มีคำสั่งพิเศษด้านคนเข้าเมืองว่า สหรัฐอเมริกาจะงดรับผู้ลี้ภัยทั้งหมดเป็นเวลา 120 วัน ยกเว้นชาวซีเรียที่ถูกแบนอย่างไม่มีกำหนด และห้ามพลเมืองจากอิหร่าน, อิรัก, ลิเบีย, โซมาเลีย, ซูดาน, ซีเรีย และเยเมน เดินทางเข้าสหรัฐฯ ชั่วคราว 90 คน
โดยคำสั่งคำสั่งพิเศษฉบับนี้มีกระแสตอบรับเชิงลบไปทั่วโลก เช่นเดียวกับการประท้วงในสหรัฐฯ และสถานการณ์ความวุ่นวายในวันแรกๆ ของการบังคับใช้ เนื่องจากพลเมืองขาเข้าจากเหล่าประเทศเป้าหมายถูกควบคุมตัวตามสนามบินต่างๆ ของอเมริกา และบางคนโดนส่งตัวกลับไปยังประเทศต้นทาง